Karsten Lauritzen (V), 2012-05-03:
Det er dog vores indtryk, at det har vist sig vanskeligt at udnytte EU-lovgivningen indtil videre, og derfor har vi et stærkt ønske om i Venstre, at man ud over den rammeaftale, der ligger, forsøger at efterfølge et bilateralt spor for at få sikret, at så mange udenlandske statsborgere, som enten står til udvisning, efter at de har afsonet i danske fængsler, eller som ikke har lovligt opholdsgrundlag, overføres til afsoning i udlandet, det være sig EU-lande eller ikke-EU-lande og selvfølgelig med respekt for de internationale konventioner, Danmark har tilsluttet sig.
Det gælder bl.a. Norge, der via EØS-aftalen har indgået et samarbejde med Letland om en styrkelse af det lettiske fængselsvæsen, mod at lettiske statsborgere afsoner straffen for forbrydelser begået i Norge i Letland.
Der skal selvfølgelig være økonomi til det, men vi synes sådan set i Venstre, at ideen om, at vi hjælper nogle EU-lande med at udvikle og opgradere deres fængselsvæsen og støtter dem økonomisk med det, mod at de så hjælper os med en mindre omkostning i forhold til afsoning af udenlandske statsborgere i danske fængsler, er en fornuftig byttehandel, og det giver god mening.
Når man kan gøre det i Norge, kan man også gøre det i Danmark.
Et døgn i et lukket fængsel i Danmark koster omkring 1.800-2.000 kr., og det er ganske mange penge.
Samtidig er der jo et betydeligt pres på de danske fængsler.
Der er mange, der venter på at afsone, og derfor har vi en forpligtelse til at sikre, at så mange som overhovedet muligt, der ikke er danske statsborgere, ikke har lovligt ophold eller står til udvisning, rent faktisk kommer til at afsone i deres hjemland i stedet for i de danske fængsler.
Hvis man skal tage et eksempel, koster rumænske statsborgere i danske fængsler ved lidt høkerregning, kan man sige, små 150.000 kr. i døgnet.
Der er 300 EU-borgere indsat i danske fængsler, og til sammenligning er der 241 pladser i Vridsløselille Statsfængsel.
Det er altså en betydelig andel, det her forslag handler om.
En række EU-lande, herunder Polen, har betinget sig i forhold til implementeringen af rammeafgørelsen, og Tyskland har også meddelt, at man først laver fuld implementering i 2013.
Men det er jo endnu et argument for, at Danmark skal eftersøge det bilaterale spor med andre EU-lande og se, om vi ikke kan skubbe lidt på.
Det ville da være dejligt, hvis Danmark kunne være et foregangsland.
Det kunne måske også øge implementeringen af lovgivningen i en række af de lande, hvor det går lidt langsomt.
Følger man den norske model, vil det være langt billigere at støtte vidensopbygning og måske også renovering og udbygning af fængsler i Østeuropa end at have udenlandske fanger siddende i danske fængsler til små 2.000 kr. i døgnet.
Der er, så vidt jeg er bekendt, væsentlig forskel på danske fængsler og rumænske og bulgarske fængsler.
Så det kunne også være, at der var en præventiv effekt i det.
I forvejen har Danmark jo et fortrinligt samarbejde med Rumænien, som har en politibetjent udstationeret i Danmark med henblik på at assistere det danske politi med at opklare forbrydelser, hvor der er rumænske statsborgere involveret.
Jeg har for et par år siden på den daværende rumænske ambassadør forstået, at Rumænien er særdeles villig til at indgå et øget bilateralt samarbejde med Danmark, og derfor er det her et oplagt sted at tage fat.
Venstre støtter helhjertet forslaget, eftersom det er et væsentligt supplement til den EU-lovgivning, som eksisterer på området, men som ikke tilnærmelsesvis har haft nogen effekt indtil videre.
Gennemføres forslaget, vil der være mulighed for en besparelse i kriminalforsorgen eller en mærkbar nedgang i ventetiden på at få lov at afsone.
Vi skal da gøre alt, hvad vi kan – det ønsker vi i hvert fald i Venstre – for at sikre, at EU-lovgivningen om afsoning i hjemlandet bliver implementeret og også gennemført og taget i anvendelse i praksis.
Danmark skal være et foregangsland.
Vi skal ikke være et land, der venter til sidste øjeblik; vi skal presse på.